钦定古今图书集成/明伦汇编/闺媛典/第051卷 > 程氏
## 钦定古今图书集成/明伦汇编/闺媛典/第051卷 > 程氏

按《婺源县志》：“程氏，城西人。年十八而嫁，一日归宁，适
里恶汪子良，欲私其母。女大骂曰：‘贼奴，吾母受污，吾
必就死’。子良大恚，踣之，引绳勒其咽，女未即死，犹捽
之，含糊骂不绝声，爪恶面，血缕缕，恶益束缚之，覆以
浴柈，压以巨石，遂死。以槁裹尸，焚为灰烬，扬之于野。
复以危言震撼其母，闭之。不数日，母亦惊悸死。时郡”
厅前夜闻有悲号声如怨诉者，以白太守孙遇。遇曰：
“得无有冤死不伸，如梧丘鹄亭之鬼乎？”未几，御史行
县，询其略，俾遇覆治之。子良伏辜，遇为文祭之。